Bruichladdich

Bruichladdich Distillery er et destilleri beliggende på Rhinns på øen Islay i Skotland. Destilleriet producerer primært single malt skotsk whisky samt ginen The Botanist. Det blev oprindeligt grundlagt i 1881, men har været lukket adskillige gange gennem sin historie; dets nuværende form åbnede i 2001. Destilleriet har været ejet af Rémy Cointreau siden 2012. Navnet Bruichladdich er en anglificering af Bruthach a' Chladaich, som er skotsk-gælisk for Brae (skråning) på kysten. Bruichladdich producerer Octomore, som er en single malt whisky, og en af de mest røgede whiskyer på markedet. Røgetheden af en whisky (egentlig indholdet af fenoler) måles i ppm og deres Octomore Edition 08.3 Masterclass fra 2011 når 309 ppm. Historie Bruichladdich blev opført i 1881 af Harvey-brødrene - William (32), John (31) og Robert (23) - på bredden af Loch Indaal på Rinns of Islay, den vestligste del af øen. Harvey-familien var en whisky-dynasti, som siden 1770 havde ejet to destillerier i Glasgow. Ved hjælp af en arv kombinerede de tre brødre deres evner til at opføre et tredje destilleri,; Bruichladdich, designet af John, teknisk udformet af Robert og finansieret af William og andre familiemedlemmer. På opførelsestidspunktet var destilleriet et topmoderne anlæg, i modsætning til Islays ældre destillerier, der ofte var udviklet ud fra gamle landbrugsbygninger. Det blev opført af sten fra strandbredden og har et layout centreret omkring en stor, rummelig gårdsplads. De usædvanligt høje kedler med smalle halse blev valgt for at producere en meget ren og særpræget spiritus, i modsætning til stilen fra de ældre gårddestillerier. Bruichladdich blev drevet af William Harvey - efter et skænderi med sine brødre allerede inden destilleriets færdiggørelse -; indtil en brand den 8. april 1933 og hans død i 1936. Destilleriet blev derefter ejet af Associated Scottish Distilleries Ltd. I 1969 blev det solgt af Bruichladdich Proprietors Ltd til Invergordon Distillers Ltd. Senere blev det opkøbt af Whyte and Mackay, og i 1994 blev destilleriet lukket som værende ”overflødigt i forhold til behov”. Destilleriet blev efterfølgende købt af en gruppe private investorer ledet af Mark Reynier fra Murray McDavid den 19. december 2000. Jim McEwan, som havde arbejdet på Bowmore Distillery siden han var 15 år, blev ansat som master distiller og produktionsdirektør. Mellem januar og maj 2001 blev hele destilleriet demonteret og genopbygget, mens det oprindelige victorianske interiør og udstyr blev bevaret. Da destilleriet havde undgået modernisering, er størstedelen af det oprindelige Harvey-maskineri stadig i brug i dag. Der anvendes ingen computere i produktionen; alle processer styres af et team af håndværkere, som videregiver viden mundtligt og i høj grad måler fremskridt ved hjælp af målepinde og simple flydeanordninger. I 2007 solgte Diageo whiskydestilleriet Port Charlottes inaktive bygninger 3 km der fra The Bruichladdich Distillery Co. Ltd. og Bruichladdich lagrer en del af deres egetræsfade i Port Charlottes lagerbygninger. Den 23. juli 2012 blev det annonceret, at Rémy Cointreau havde indgået en aftale med The Bruichladdich Distillery Co. Ltd om at købe virksomheden for £58 mio. I 2023 blev destilleriet placeret som nummer fire i en Cask Connoisseur-rangliste over de mest populære whiskydestillerier. I dag Alle destilleriets whiskyer sælges som single malt: udgivelser under navnet Bruichladdich er urøgede, dem under betegnelsen Port Charlotte er kraftigt røgede, og dem under betegnelsen Octomore er ekstremt kraftigt røgede. Octomore anses for at være ”den mest kraftigt røgede single maltwhisky i verden”. Destilleriet gik over til fuld produktion i 2013. Al anvendt byg er udelukkende skotsk, hvoraf noget er dyrket på Islay siden 2004. Oprindelsen af den anvendte byg har stor filosofisk betydning og afspejles i stigende grad i markedsføring og præsentation af produktsortimentet. Hvor det er muligt, identificeres de enkelte gårde, landmænd og endda marker, hvor kornet er dyrket, på emballagen. Destilleriets engagement i Islay har ført til etableringen af et ø-baseret ledelses- og administrationssystem, herunder opførelsen af øens eneste tappesal i kommerciel skala. Virksomheden er den største private arbejdsgiver på Islay med omkring 60 arbejdspladser på øen. Fra 2009 blev Bruichladdich distribueret i Storbritannien af Blavod Wines and Spirits plc. I 2013 etablerede virksomheden sit eget britiske distributionsselskab, Bruichladdich UK Distribution Ltd, som er baseret i Glasgow. I 2011 påbegyndte destilleriet produktionen af The Botanist gin. Referencer Eksterne henvisninger